Komisijos reglamentas (EB) Nr. 921/1999
1999 m. balandžio 30 d.
numatantis specialias priemones, skirtas iš rinkos pašalintiems vaisiams ir daržovėms paskirstyti pabėgėliams iš Kosovo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo [1] su paskutiniais pakeitimais, padarytais Reglamentu (EB) Nr. 857/1999 [2], ypač į jo 30 straipsnio 7 punktą,
(1) kadangi Komisijos reglamentas (EB) Nr. 659/97 [3] su paskutiniais pakeitimais, padarytais Reglamentu (EB) Nr. 729/1999 [4], nustato išsamias Tarybos reglamento (EB) Nr. 2200/96 dėl intervencinių priemonių vaisių ir daržovių sektoriuje ir ypač dėl iš rinkos pašalintų ir nemokamai už Bendrijos ribų kaip humanitarinė pagalba paskirstytų produktų taikymo taisykles;
(2) kadangi minėto reglamento 14 straipsnio 3 punktu ir 16 straipsnio 2 punktu nustatytos kelios sąlygos ir reikalaujama Komisijos sprendimo, leidžiančio kiekvieną kartą nemokamai skirstyti pagalbą už Bendrijos ribų;
(3) kadangi gerai žinoma apie skubų poreikį suteikti pagalbą maisto produktais Kosovo krizės pabėgėliams ir juos priglaudusioms šeimoms;
(4) kadangi siekiant palengvinti pagalbos teikimą šiems žmonėms iki atskiro pranešimo turėtų būti nukrypta nuo kai kurių Reglamento (EB) Nr. 659/97 14 straipsnio 3 punkto ir 16 straipsnio 2 punkto nuostatų;
(5) kadangi turėtų būti apibrėžtos sritys, kurioms taikoma ši leidžianti nukrypti nuostata;
(6) kadangi šiame reglamente numatytos priemonės atitinka Šviežių vaisių ir daržovių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 659/97 14 straipsnio 3 punktas ir 16 straipsnio 2 punktas netaikomi nemokamai skirstomai pagalbai, skirtai pabėgėliams iš Kosovo ir juos priglaudusioms šeimoms Jugoslavijos Federacinės Respublikos teritorijoje (Serbijoje ir Juodkalnijoje), Albanijoje, Buvusioje Jugoslavijos Respublikoje Makedonijoje, Bosnijoje ir Hercegovinoje, Bulgarijoje ir Rumunijoje.
Norėdamos teikti minėtą pagalbą, valstybės narės siunčia Komisijai:
- pirmą kiekvieno mėnesio darbo dieną - Reglamento (EB) Nr. 659/97 VI priede nustatytą informaciją apie suteiktą pagalbą,
- pranešimo kopiją Jungtinių Tautų Maisto ir žemės ūkio organizacijos Pertekliaus realizacijos pakomitečiui.
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. balandžio 30 d.